Қонуни Ҷумҳурии Тоҷикистон

 Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи фаъолияти аудиторӣ»

**Моддаи 1.** Ба Қонуни Ҷумҳурии Тоҷикистон «Дар бораи фаъолияти аудиторӣ» аз 22 июли соли 2013 (Ахбори Маҷлиси Олии Ҷумҳурии Тоҷикистон, с. 2013, №7, мод. 521; с. 2014, №7, қ. 2, мод. 411; с. 2018, №1, мод. 33; с. 2021, №6, мод. 397) тағйиру иловаҳои зерин ворид карда шаванд:

1. Дар моддаи 1 ва тамоми матни қонун калимаҳои «субъекти санҷидашаванда», «Субъектҳои санҷидашаванда», «субъектҳои санҷидашаванда», «субъекти санҷидашавандаро», «Субъекти санҷидашаванда», «субъектҳои санҷидашавандае», «субъекти санҷидашавандаи», «ӯҳдадориҳои», «ӯҳдадоранд», «ӯҳдадор», «ӯҳдадориҳоро», «ӯҳдадориҳо», «ӯҳдадориҳое» ва «маҷмӯи» мувофиқан ба калимаҳои «субъекти аудит», «Субъектҳои ­аудит», «субъектҳои аудит», «субъекти аудитро», «Субъекти аудит», «субъектҳои аудите», «субъекти аудити», «уҳдадориҳои», «уҳдадоранд», «уҳдадор», «уҳдадориҳоро», «уҳдадориҳо», «уҳдадориҳое» ва «маҷмуи» иваз карда шаванд.

2. Дар моддаи 1:

- сархати чорум дар таҳрири зерин ифода карда шавад:

**«- аудити дохилӣ** – фаъолият оид ба пешниҳоди кафолат ва машварати мустақилу беғаразона, ки ба такмили фаъолияти ташкилот равона шудааст. Аудити дохилӣ бо истифодаи равиши муназзаму пайдарҳами баҳодиҳӣ барои ноил гардидан ба ҳадафҳои гузошташуда, баланд бардоштани самаранокии идоракунии хавфҳо, назорат ва идоракунии корпоративӣ ба ташкилот кумак мерасонад;»;

- сархатҳои ҳаштум, нуҳум ва даҳум бо мазмуни зерин илова карда шаванд:

**«- гурӯҳи аудиторӣ** – шарикон, кормандони ташкилот ё кормандони ташкилоти дохили шабака, ба истиснои коршиноси берунаи аудитор, ки барои иҷрои супориши аудиторӣ ҷалб мегарданд;

**- баҳодиҳии тавсифӣ** – баҳодиҳии мулоҳиза ва ақидаҳои аҳаммиятноки гурӯҳи аудиторӣ, ки ба ҳолат ё қабл аз санаи хулосаи аудиторӣ анҷом дода шуда, аз натиҷаи он ҳисобот тартиб дода мешавад. Баҳодиҳии тавсифӣ барои аудити ҳатмии субъектҳои дорои манфиати умум ва супоришҳои дигари аудитории муайяннамудаи ташкилоти аудиторӣ гузаронда мешавад;

**- шахсе, ки баҳодиҳии тавсифиро амалӣ менамояд** – шарик ё корманди дигари ташкилоти аудиторӣ, ки таҷриба, сатҳи тахассус ва касбияти ба супориши аудиторӣ муносиб дошта, узви гурӯҳи аудиторӣ намебошад;»;

- ба сархати чордаҳум пас аз калимаи «тасдиқ» калимаҳои «ва ба забони давлатӣ тарҷума» илова карда шаванд;

- аз сархати понздаҳум калимаҳо ва аломати «аз тарафи Комиссияи тахассусии аттестатсиякунонӣ ва иҷозатномадиҳӣ дода шуда,» хориҷ карда шаванд.

3. Дар моддаи 6:

1) дар қисми 3:

- сархати ҳаштум дар таҳрири зерин ифода карда шавад:

«- гузарондани аудит ва таҳлили фаъолияти молиявию хоҷагидорӣ, банақшагирии сармоягузорӣ ва молиявӣ;»;

- аз сархатҳои нуҳум ва ёздаҳум калимаҳои «ва таҳлили фаъолияти молиявию хоҷагидорӣ ва банақшагирии молиявӣ» ва «ва гузаронидани аудит фаъолияти молиявию хоҷагидорӣ ва банақшагирии молиявӣ» хориҷ карда шаванд;

- сархати ёздаҳум бо мазмуни зерин илова карда шавад:

«- гузарондани аудити технологияҳои иттилоотӣ дар самти кибер­амният ва амнияти иттилоотӣ;»;

2) дар қисми 4 калимаи «иҷозатномадиҳӣ» ба калимаи «иҷозатдиҳӣ» иваз карда шавад.

4. Ба қисми 2 моддаи 10 сархати дуюм бо мазмуни зерин илова карда шавад:

«- низоми назорати дохилии сифати аудитро мутобиқ ба стандарти байналмилалии назорати сифат ташкил ва амалӣ намоянд;».

5. Сархати якуми қисми 1 моддаи 14 дар таҳрири зерин ифода карда шавад:

«- баҳодиҳии низоми назорати дороиҳо ва машваратдиҳӣ ҷиҳати пешгирии зарар;».

6. Моддаи 19 дар таҳрири зерин ифода карда шавад:

**«Моддаи 19. Иҷозатдиҳӣ барои фаъолияти аудиторӣ**

Иҷозатдиҳӣ барои фаъолияти аудиторӣ тибқи Қонуни Ҷумҳурии Тоҷикистон «Дар бораи низоми иҷозатдиҳӣ» амалӣ карда мешавад.».

7. Дар моддаи 23:

- ба қисми 2 ҷумлаи дуюм бо мазмуни зерин илова карда шавад:

«Барои гузарондани аудити ҳатмии субъектҳои дорои манфиати умум нисбати ташкилотҳои аудиторӣ талаботи ҳадди ақали зерин муқаррар карда мешавад:

- гузарондани баҳодиҳии тавсифӣ;

- ҷойивазкунӣ (ротатсия)-и роҳбари гурӯҳи аудиторӣ, инчунин шахсе, ки баҳодиҳии тавсифиро амалӣ менамояд, дар ҳолати дар давоми се сол пайи ҳам гузарондани аудит дар як субъекти дорои манфиати умум;

- хулоса аз рӯйи натиҷаи назорати сифати беруна, аз ҷумла хулосаи назорати берунаи сифати ташкилотҳо ва ҷамъиятҳои касбии байналмилалии аудиторӣ, ки ташкилоти аудиторӣ узви он мебошад, оид ба риояи стандартҳои байналмилалии аудит ва кодекси одоби касбӣ барои давраи на кам аз як маротиба дар панҷ сол;

- мавҷудияти шартномаи амалкунандаи суғуртаи ҷавобгарии маданию ҳуқуқӣ дар давраи аудит;

- мавҷуд набудани ҳолатҳои бо қарори суд беэътибор эътироф намудани хулосаи аудитории аъзои гурӯҳи аудиторӣ дар давоми ду сол ё боздоштани амали иҷозатномаи ташкилоти аудиторӣ дар давраи аудит.»;

- қисми 3 бо мазмуни зерин илова карда шавад:

«3. Мақоми ваколатдори давлатӣ сифати риояи талаботи ҳадди ақалро пеш аз нашри хулосаи аудиторӣ баҳодиҳӣ менамояд. Дар ҳолати риоя нагардидани талаботи қисми 2 моддаи мазкур мақоми ваколатдори давлатӣ барои беэътибор эътироф намудани хулосаи аудиторӣ ба суд муроҷиат менамояд.».

8. Дар қисми 1 моддаи 28 калимаи «гражданию» ба калимаи «маданию» иваз карда шавад.

**Моддаи 2.** Қонуни мазкур пас аз интишори расмӣ мавриди амал қарор дода шавад.

**Президенти**

**Ҷумҳурии Тоҷикистон Эмомалӣ Раҳмон**

**ш. Душанбе, 2 январи соли 2025, №2137**

Қарори

Маҷлиси миллии

Маҷлиси Олии Ҷумҳурии Тоҷикистон

**Дар бораи Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи фаъолияти аудиторӣ»**

Мутобиқи моддаи 60 Конститутсияи Ҷумҳурии Тоҷикистон Маҷлиси миллии Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи фаъолияти аудиторӣ» ҷонибдорӣ карда шавад.

**Раиси Маҷлиси миллии Маҷлиси**

**Олии Ҷумҳурии Тоҷикистон Рустами Эмомалӣ**

**ш. Душанбе, 27 декабри соли 2024, №583**

Қарори

Маҷлиси намояндагони

Маҷлиси Олии Ҷумҳурии Тоҷикистон

**Дар бораи қабул кардани Қонуни Ҷумҳурии Тоҷикистон**

**«Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи фаъолияти аудиторӣ»**

Мутобиқи моддаи 60 Конститутсияи Ҷумҳурии Тоҷикистон Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи фаъолияти аудиторӣ» қабул карда шавад.

**Раиси Маҷлиси намояндагони Маҷлиси**

 **Олии Ҷумҳурии Тоҷикистон М. Зокирзода**

**ш. Душанбе, 4 декабри соли 2024, №1490**